《先慈遗服题示诸儿》
清代·郑用锡

年年寸草留春晖，登堂犹见慈母衣。此衣何为出玉窆，涕泣说是当时殓。

自从失恃经十年，无端换劫红羊天。岂知金石原不坏，竟体浑坚争下拜。

吁嗟此服已泥涂，鲜明颜色不少殊。金棺未灰重泉下，不似银杯能羽化。

身兮服兮两无亏，箧中摺叠心为悲。相传蜕解多奇事，此语恐属齐谐志。

我惟传衣什袭藏，子孙世守毋相忘！

作者简介：郑用锡（1788～1858）字在中，号祉亭，清代台湾淡水人，任兵部武选司、礼部仪制司员外郎，著有《北廓园集》。